Il-Prim Ministru Joseph Muscat intilef fil-ftaħir bla rażan fl-awgurju għas-sena 2019. Dan filwaqt li kważi ma għamel l-ebda referenza jew referenzi limitati għal bosta problemi li ċ-ċittadini Maltin u Għawdxin qed isibu ta’ kuljum quddiem wiċċhom. Fost l-oħrajn fid-diskors tiegħu, Muscat lissen kelma wahda biss fuq il-faqar u l-problema tal-kirjiet. Joseph Muscat ma għamel l-ebda referenza għan-numru li kull ma jmur qed jiżdied li qed jispiċċaw jgħixu bla saqaf fuq rashom, oħrajn fil-garaxxijiet u oħrajn anki fil-vetturi tagħhom; l-ebda referenza lanqas għan-nuqqas ta’ investiment fis-settur tal-housing; ma semma’ xejn dwar l-għoli tal-ħajja, u kif il-prezzijiet tal-aktar affarjiet bażiċi qed jiżdiedu. Dan filwaqt li l-Prim Ministru ma jagħmel l-ebda referenza għal protezzjoni tal-ħajja, ħajja li tibda mill-konċepiment u tiġi fi tmiemha bil-mewt naturali. L-infrastrutura issemmiet bosta drabi, iżda madankollu fost it-tifħir kollu tax-xogħol li qiegħed isir, ma ssemma l-ebda pjan fit-tul għas-sistema tat-transport f’pajjiżna. Wara sena li fiha rajna kritika qawwija quddiem il-qerda ambjentali li qed naffacjaw, Joseph Muscat qal biss li jixtieq “ambjent aħjar”. L-edukazzjoni saret referenza ghaliha darba biss fejn intqal li sar investiment fuq l-istudenti u l-għalliema. Madanakollu ma kien hemm l-ebda referenza fuq kif dan il-Gvern ma fetaħ l-ebda skola ġdida, u kif kif l-għalliema tagħna kull ma jmur qed jinxtorbu bl-ammont ta’ responsabbilità u ħidma, bin-nuqqas ta’ edukaturi kull ma jmur qed jonqos. B’referenza għas-saħħa mentali, intqal li qed isiru biss tħejjijet għal sptar ġdid, iżda però ma ntqal xejn fuq dak li meħtieġ li jsir issa, biex il-kura mentali tingħata l-importanza massima. L-istess ukoll ma saret l-ebda referenza għal numru ta’ mediċini out of stock, mediċina wkoll li suppost b’xejn, issa qed ikollha tinxtara mill-pazjent. Joseph Muscat ma jagħmel l-ebda referenza għall-iskandli ta’ koruzzjoni li bihom huwa mifni l-Gvern Laburista. La għal aħħar aħbarjiet fuq il-kumpannija 17 Black, u s-saga kollha li hemm fl-uffiċini biswit tiegħu f’Kastilja dawk ta’ Konrad Mizzi u Keith Schembri. Fid-dawl ta’ tkissir tar-reputazzjoni ta’ Malta l-Prim Ministru ma qalx x’se jaghmel quddiem il-fatt li l-interess fl-investiment f’pajjiżna qed jonqos, issa b’4%. Dan ir-riżultat ħareġ mir-rapport annwali ta’ EY ta’ din is-sena. Fil-messaġġ għas-sena 2019, Joseph Muscat wera kif hu u l-Gvern Laburista jinsabu ‘l bogħod mill-problemi tal-ħajja ta’ kuljum tal-poplu Malti.